Järjestyssäännöt 
Minna Canthin koulu
Soveltamisala
Näitä järjestyssääntöjä sovelletaan kouluaikaan ja koulualueeseen.
Koulualueella tarkoitetaan niitä kiinteistöjä ja piha-alueita, jotka ovat koulun opetustiloina.
Kouluajaksi käsitetään lukujärjestyksen mukainen työpäivä (voi olla myös koulualueen ulkopuolella) ja koulun vuosisuunnitelmassa hyväksytyt poikkeavat työajat.
Järjestyssäännöt ovat voimassa myös koulun järjestämissä opiskeluun välittömästi liittyvissä tilaisuuksissa, vaikka ne järjestetään koulualueen ja/tai kouluajan ulkopuolella.
Järjestyssääntöjen tehtävänä on luoda perusta koulutyön kasvatuksellisten ja opetuksellisten tavoitteiden saavuttamiselle, kouluyhteisön turvallisuudelle ja viihtyisyydelle. Järjestyssäännöt ohjaavat jokaista kouluyhteisön jäsentä vastuuseen päivittäisestä työskentelystä ja kasvattavat osaltaan oppilasta tulevaa elämää varten.

OPPILAAN OIKEUDET 
· Oppilailla on oikeus tasa-arvoiseen kohteluun ja turvalliseen opiskeluympäristöön.
· Oppilaalla on oikeus saada opetusta kaikkina koulun työpäivinä.
· Oppilailla on oikeus tulla suojatuksi väkivallalta, kiusaamiselta ja häirinnältä koulussa laaditun kiusaamisen vastaisen suunnitelman mukaisesti.

OPPILAAN VELVOLLISUUDET
· Oppilaalla on velvollisuus suorittaa tehtävänsä tunnollisesti ja käyttäytyä asiallisesti. 
· Oppilaalla on velvollisuus noudattaa annettuja ohjeita ja koulun järjestyssääntöjä.
· Oppivelvollisuusikäisellä oppilaalla on velvollisuus osallistua opetukseen, ellei hänelle ole myönnetty lupaa poissaoloon.
· Oppilas on velvollinen korvaamaan tahallaan tai tuottamuksesta aiheuttamansa vahingon:
· Mikäli oppilas sotkee koulun omaisuutta, on hän velvollinen siivoamaan aiheuttamansa sotkun.
· Oppilaalla on velvollisuus huolehtia oppimateriaaleista ja -välineistä. Oppilaalla on velvollisuus korvata kadotettu tai tuhoutunut oppimateriaali.
· Oppilas on velvollinen ilmoittamaan näkemästään vahingosta koulun henkilökunnalle.


Koulunkäyntiin liittyviä ohjeita
Oppitunneilla: Oppilas käyttäytyy hyvien tapojen mukaan ja antaa muille työrauhan. Hyviin tapoihin kuuluvat esimerkiksi tervehtiminen, anteeksipyyntö, täsmällisyys ja asiallinen pukeutuminen. 
Puhelimen tai muun mobiililaitteen käyttö: Perusopetuslain 29 §:n puhelimiin ja muihin mobiililaitteisiin liittyvän sääntelyn mukaan Minna Canthin koulussa oppilas ei saa käyttää puhelinta tai muuta mobiililaitetta oppitunnilla tai ruokalassa. Puhelin tai mobiililaite säilytetään oppitunnin aikana koulun puhelinetiketin (kts.liitteet) mukaisesti laukussa tai muutoin opettajan ohjeen mukaan pois käytöstä. Oppitunneilla puhelimia ja mobiililaitteita voi käyttää, mikäli opettaja antaa siihen erikseen luvan. 
Välituntien ja muun opetuksettoman ajan oppilas säilyttää puhelimen itsellään. Välitunneilla saa käyttää puhelinta (Huom! Luvatta kuvien ottaminen tai niiden julkaiseminen toisesta on kielletty.) Sääntely koskee kaikkia puhelimia ja muita mobiililaitteita, eikä ole merkitystä sillä, kuka laitteen omistaa. Tämä tarkoittaa koulun, oppilaan, oppilaan huoltajan tai jonkun muun omistamia laitteita.
Ruokala: Ruokailuun osallistutaan lukujärjestyksen mukaisesti. Ruokalassa noudatetaan ruokalaetikettiä.
Välitunnilla: Välituntialueita ovat käytävät, aulat ja koulupiha-alueet. Asiaton oleskelu pohjakerroksen tiloissa on kielletty. Välitunneilla noudatetaan hyviä tapoja, kuten oppitunneillakin. Kouluyhteisön jäsenten on pidettävä koulualue ja sisätilat siisteinä ja viihtyisinä. Puhelinta saa käyttää, mutta luvatta kuvien ottaminen tai niiden julkaiseminen toisesta on kielletty.  Ajoneuvoilla ajo koulun alueella on kielletty välitunneilla. Ajoneuvoja säilytetään niille määrätyissä paikoissa.
Oppilaalla ei ole lupaa poistua koulualueelta, ellei hänellä ole oppituntia koulualueen ulkopuolella (esim. liikunta tai toinen oppilaitos). Oppilaalla voi olla huoltajan toimesta etukäteen ilmoitettu meno (esim. hammaslääkäri), jolloin poistuminen koulualueelta on perusteltua. Oppilaan tulee kysyttäessä osoittaa, että hänellä on lupa poistua koulualueelta (esim. tilanne, jossa oppilas kohtaa välituntivalvojan).
Koulumatkat: Hyvä käytös kuuluu myös koulumatkoihin.  Jos koulumatkalla sattuu häirintää tai kiusaamista, ja koulun henkilökunta saa asiasta tiedon, ilmoittaa rehtori tai muu henkilökunnan jäsen ko. oppilaiden koteihin.
Pukeutuminen: Esimerkiksi hygienia- ja turvallisuussyistä oppilaiden tulee pukeutua tarkoituksenmukaisesti esim. liikunnan, kemian tai teknisen työn tunnille. Oppilas ei saa pukeutua loukkaavasti. Loukkaavana ja hyvän tavan vastaisena pukeutumisena voidaan pitää esimerkiksi sellaisen asusteen pitämistä, johon on kirjoitettu tiettyyn väestöryhmään kohdistuva rasistinen ilmaus.
Poissaolot: Rehtori myöntää oppilaalle yli viisi päivää kestävän vapaan, luokanohjaaja yksittäiset tunnit sekä 1-5 koulupäivää. Lomaa anotaan etukäteen Wilmasta löytyvällä lomakkeella. Oppilaan sairastuessa huoltajan tulee ilmoittaa asiasta luokanohjaajalle ensimmäisenä sairauspäivänä. Jos oppilas sairastuu kesken koulupäivän, hänen tulee kysyä lupa poistumiseen huoltajalta. Tämän lisäksi lupa tulee kysyä joko terveydenhoitajalta, luokanohjaajalta tai muulta opettajalta. Aiheettomasta poissaolosta ja useammasta aiheettomasta myöhästymisestä seuraa rangaistus puuttumismallin käytänteiden mukaisesti.

Turvallisuus ja terveellisyys koulussa
Koulualueella on kameravalvonta.
Oppilaalla on velvollisuus ilmoittaa havaitsemastaan turvallisuuteen liittyvästä viasta tai puutteesta.
Päihteet ja vaaralliset esineet 
Kouluun ei saa tuoda lailla kiellettyjä, vaarallisia tai omaisuuden vahingoittamiseen tarkoitettuja esineitä, kuten alkoholia, tupakkatuotteita, huumausaineita, veitsiä, ampuma-aseita, laserosoittimia tai vastaavia esineitä. Mikäli koulun henkilökunnalla herää epäilys, että oppilaalla on mukana edellä mainittuja esineitä, on koulun henkilökunnan jäsenellä oikeus tarkistaa oppilaan tavarat.  Rehtori tai opettaja voi ottaa häiritsevät tai vaaralliset esineet tai aineet tarvittaessa haltuunsa.
Ristiriitatilanteet
Oppilasta voidaan rangaista, jos hän ei noudata koulun toimintaohjeita, menettelee vilpillisesti, käyttäytyy epäasiallisesti, on tehtävissään huolimaton tai toistuvasti häiritsee koulun työrauhaa.

Seuraamukset: (Koulussa on erikseen tehty puuttumiskäytänteet)
· luokasta poistaminen
· kasvatuksellinen keskustelu
· kasvatuskeskustelu
· jälki-istunto
· kirjallinen varoitus
· määräaikainen koulusta erottaminen

Oppilaan rangaistuksesta ilmoitetaan aina huoltajalle. Oppilas on velvollinen korvaamaan tahallisen vahingonteon.



